ฮั่งเส็งปิดเช้าบวก 194.57 จุด รับแนวโน้มตลาดแรงงานสหรัฐสดใส
ฮั่งเส็งปิดเช้าบวก 194.57 จุด รับแนวโน้มตลาดแรงงานสหรัฐสดใส
8 พ.ค. 2558

ดัชนีฮั่งเส็งตลาดหุ้นฮ่องกงปิดตลาดเช้าปรับตัวขึ้นต่อเนื่องจากช่วงเปิดตลาด โดยดัชนีฮั่งเส็งเพิ่มขึ้น 194.57 จุด หรือ 0.71% ปิดภาคเช้าที่ 27,484.54 จุดขานรับข้อมูลผู้ขอรับสวัสดิการว่างงานครั้งแรกรายสัปดาห์ของสหรัฐที่อยู่ในระดับต่ำกว่าที่นักวิเคราะห์ส่วนใหญ่คาดการณ์ไว้
นักลงทุนมีมุมมองบวกเกี่ยวกับตลาดแรงงานสหรัฐ หลังกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 2 พ.ค. เพิ่มขึ้น 3,000 ราย แตะ 265,000 ราย โดยก่อนหน้านี้ นักวิเคราะห์คาดการณ์ว่าจำนวนผู้ขอรับสวัสดิการว่างงานจะอยู่ที่ระดับ 275,000 รายในสัปดาห์ที่แล้ว
ขณะเดียวกัน นักลงทุนยังจับตาดูตัวเลขจ้างงานนอกภาคเกษตรเดือนเม.ย.ของสหรัฐที่จะมีการเปิดเผยในเวลา 19.30 น.วันนี้ ตามเวลาไทย เนื่องจากเป็นข้อมูลสำคัญที่จะแสดงถึงภาวะตลาดแรงงานสหรัฐและจะบ่งชี้ถึงช่วงเวลาที่ธนาคารกลางสหรัฐ (เฟด) จะปรับขึ้นอัตราดอกเบี้ย